OZNÁMENIE KOMISIE RADE Hodnotenie opatrení, ktoré prijalo Írsko v reakcií na odporúčanie Rady zo 7. decembra 2010 s cieľom ukončiť situáciu nadmerného deficitu verejných financií /* KOM/2011/0509 v konečnom znení */





ÍRSKO Postup pri nadmernom deficite a najnovšie odporúčania Rada rozhodla 27. apríla 2009 v súlade s článkom 104 ods. 6 Zmluvy o založení Európskeho spoločenstva, že v Írsku existuje nadmerný deficit, a vydala odporúčania na jeho nápravu najneskôr do roku 2013. Rada zároveň stanovila lehotu na prijatie účinných opatrení do 27. októbra 2009. Rada dospela 2. decembra 2009 k záveru, že írske orgány prijali účinné opatrenia v súlade s odporúčaniami Rady z 27. apríla 2009, avšak je možné domnievať sa, že v Írsku nastali neočakávané nepriaznivé hospodárske udalosti s vážnymi nepriaznivými dôsledkami na verejné financie. Rada preto prijala revidované odporúčanie podľa článku 126 ods. 7 zmluvy, ktorým predĺžila lehotu na nápravu nadmerného deficitu do roku 2014. Rada dospela 13. júla 2010 k záveru, že írske orgány prijali účinné opatrenia v súlade s jej odporúčaniami. Rada 7. decembra 2010 uznala, že rozpočtová pozícia Írska sa v dôsledku vplyvu krízy na verejné príjmy a finančný sektor výrazne zhoršila, čo si vyžadovalo realizáciu veľmi rozsiahlych podporných opatrení vo finančnom sektore. Rada preto prijala revidované odporúčanie podľa článku 126 ods. 7 zmluvy, ktorým predĺžila lehotu na nápravu nadmerného deficitu do roku 2015. Na žiadosť írskych orgánov o finančnú pomoc Európskej únie, členských štátov a Medzinárodného menového fondu (MMF) Rada zároveň poskytla Írsku finančnú pomoc Únie[1]. Memorandum o porozumení týkajúce sa podmienenosti osobitnej hospodárskej politiky (ďalej len „memorandum o porozumení“) medzi Komisiou a írskymi orgánmi bolo podpísané 16. decembra 2010. Rada odporúčala írskym orgánom, aby prostredníctvom prijatia opatrení v strednodobom rámci znížili dôveryhodným a udržateľným spôsobom deficit verejných financií pod úroveň 3 % HDP. Konkrétne na tento účel by írske orgány mali a) vykonať také opatrenia, aby všeobecný deficit verejných financií nepresiahol 10,6 % plánovaného HDP v roku 2011, 8,6 % HDP v roku 2012, 7,5 % HDP v roku 2013, 5,1 % HDP v roku 2014 a 2,9 % HDP v roku 2015, a v prípade, že trend očakávaného ročného deficitu nezahŕňa možné priame účinky potenciálnych opatrení na podporu bánk v súvislosti so stratégiou vlády pre finančný sektor, ako sa uvádza v memorande o hospodárskej a finančnej politike (MHFP) a špecifikuje v memorande o porozumení, ktoré podpísali Komisia a írske orgány. Írsko by malo byť pripravené prijať dodatočné konsolidačné opatrenia, aby zaistilo zníženie deficitu pod úroveň 3 % HDP do roku 2015 v prípade, že sa riziká vyplývajúce zo zhoršenia situácie prejavia v nedodržaní cieľov týkajúcich sa znižovania deficitu. Takýmto postupom by sa v období rokov 2011 – 2015 malo ďalej dosiahnuť zlepšenie štrukturálneho salda aspoň o 9,5 % HDP[2]. Írske orgány by mali okrem toho využívať príležitosti, a to vrátane príležitostí vyplývajúcich z lepších hospodárskych podmienok, na rýchlejšie znižovanie pomeru hrubého dlhu smerom k referenčnej hodnote 60 % HDP. Na obmedzenie rizík ohrozujúcich úpravu by Írsko malo zriadiť poradnú radu pre rozpočet, ktorá by poskytla nezávislé hodnotenie rozpočtovej pozície vlády a jej odhadov. Írsko by malo prijať zákon o fiškálnej zodpovednosti, ktorým sa zavedie strednodobý rámec výdavkov so záväznými viacročnými stropmi na výdavky v každej oblasti. Írske orgány by mali vykonať ďalšie reformy systému sociálneho zabezpečenia zamerané na obmedzenie rizík spojených s dlhodobou udržateľnosťou verejných financií. Rada stanovila pre írsku vládu lehotu do 7. júna 2011 na prijatie účinných opatrení na spresnenie opatrení, ktoré budú potrebné na dosiahnutie pokroku smerom k náprave nadmerného deficitu. Pri posudzovaní účinných opatrení sa zohľadní hospodársky vývoj v porovnaní s hospodárskym výhľadom uvedeným v prognóze útvarov Komisie z jesene 2010. Posúdenie prijatých účinných opatrení Odporúčania Rady zo 7. decembra 2010 vychádzali z prognóz, na ktorých sa zakladal program finančnej pomoci pre Írsko. Tieto prognózy aktualizovali pracovný dokument útvarov Komisie s názvom Európska hospodárska prognóza, jeseň 2010 z 29. novembra 2010 zahrnutím podrobných opatrení obsiahnutých v rozpočte na rok 2011 oznámenom 7. decembra 2010. Podľa najnovšej prognózy útvarov Komisie vypracovanej v súvislosti s letnou revíziou programu finančnej pomoci pre Írsko v roku 2011 vyhliadka týkajúca sa reálnej ekonomiky v Írsku je takmer rovnaká ako tá, ktorá sa predpokladala v čase, keď Rada vydala odporúčania v decembri 2010. Reálny HDP sa v roku 2010 znížil o 0,4 %, ale podľa prognóz by sa mal v roku 2011 vrátiť ku kladnému rastu vo výške 0,6 % a 1,9 % v roku 2012. Predpokladané zloženie rastu však bolo upravené vzhľadom na výraznejšie oslabenie domáceho dopytu kompenzované vyšším vonkajším dopytom. Podiel deficitu verejných financií na HDP sa v roku 2010 zvýšil na 32 %, čo takisto zodpovedalo prognózam zo 7. decembra 2010. Na základe nasledujúcej revízie údajov týkajúcich sa verejných financií sa v roku 2009 znížili príjmy, ako aj výdavky verejnej správy o približne 0,8 % HDP, pričom sa v roku 2009 a 2010 zmenilo aj ich zloženie, čo však iba v obmedzenej miere ovplyvnilo celkové saldo. Bolo to hlavne v dôsledku toho, že v revíziách podrobných účtov miestnych správ za rok 2009 zahrnutých do oznámenia o postupe pri nadmernom deficite z marca 2011 sa uvádzali nižšie kapitálové príjmy a kapitálové výdavky, než sa predtým predpokladalo, ktoré sa vo veľkej miere vzájomne vykompenzovali. V rozpočte na rok 2011 sa zaviedli opatrenia na fiškálnu konsolidáciu vo výške 3,8 % HDP zahŕňajúce opatrenia na strane príjmu vo výške 0,9 % HDP, štrukturálne opatrenia na strane výdavkov vo výške 2,5 % HDP a jednorazové opatrenia vo výške 0,4 % HDP. Deficit verejných financií sa predpokladá na úrovni 10,2 % HDP – pod úrovňou cieľa, ktorý Rada stanovila na 10,6 % HDP[3]. Nečakane vysoké daňové príjmy na konci roka 2010 sa preniesli do roku 2011 a na základe výsledkov dosiahnutých v prvých šiestich mesiacoch roku 2011 sa dá očakávať, že príjmy budú o 0,4 % vyššie, než predpokladali útvary Komisie v čase vydania odporúčaní Rady. Je to odrazom trochu vyššej elasticity dane z príjmu a nepriamej dane aj napriek horším podmienkam na pracovnom trhu a nižšej súkromnej spotrebe, než sa predpokladalo. Malý záporný účinok 0,1 % HDP ako menovateľa v porovnaní s prognózami z decembra 2010 sa kompenzuje kladným účinkom opatrení v rámci balíka opatrení, o ktorom informovala nová vláda 10. mája 2011 v rámci programu iniciatíva „Pracovné miesta“ („Jobs Initiative“). Iniciatíva Pracovné miesta má byť v období rokov 2011 – 2014 rozpočtovo neutrálna, pričom však má účinok zníženia deficitu vo výške 0,1 % HDP v roku 2011 prevažne vďaka dani, ktorú budú musieť v období rokov 2011 – 2014 zaplatiť dôchodkové fondy 30. júna každého roka, ktorá viac než vyváži dočasné zníženia niektorých sadzieb dane v oblasti cestovného ruchu a v oblasti nákladov na sociálne zabezpečenie osôb s nízkymi mzdami. Vplyvom jednorazových kapitálových injekcií do finančného sektora by sa deficit mohol zvýšiť až na 12 % HDP v roku 2011, čo nie je zahrnuté do cieľa, ktorý sa má podľa odporúčania Rady dosiahnuť v oblasti deficitu. O spôsobe zaúčtovania týchto injekcií bude od prípadu k prípadu rozhodovať írsky ústredný štatistický úrad, v prípade potreby po porade s Eurostatom. Predpokladá sa, že v roku 2012 dosiahne deficit verejných financií 8,6 % HDP – cieľ stanovený v rozhodnutí o postupe pri nadmernom deficite. Bude si to vyžadovať fiškálne konsolidačné úsilie na úrovni 2,6 % HDP zložené z celoročného vplyvu rozpočtových opatrení v roku 2011 na úrovni 0,7 % HDP a nových opatrení predstavujúcich 1,9 % HDP prijatých v rámci programu finančnej pomoci a predstavených v aktualizácii programu stability z apríla 2011. Vyššie daňové príjmy, než sa uvádzali v prognóze z decembra 2010, na základe ktorej bolo prijaté odporúčanie Rady, budú aj v roku 2012. Po pozitívnom prínose v roku 2011 bude mať iniciatíva Pracovné miesta čistý záporný účinok na príjmy v roku 2012, pričom bude mať účinok na zvýšenie deficitu na úrovni 0,3 % HDP v porovnaní s predchádzajúcim rokom. Vyššie úrokové výdavky súvisiace s financovaním programu pomoci predstavujú podľa predpokladov z doterajšieho vývoja priemerných programových úrokových sadzieb 0,1 % HDP. Cieľom programu stability írskych orgánov je znížiť deficit postupne pod úroveň 3 % HDP do roku 2015, v lehote na nápravu deficitu, ktorú stanovila Rada. Na dosiahnutie cieľov stanovila predchádzajúca vláda pôvodne v národnom pláne obnovy rozsiahle konsolidačné opatrenia a v memorande o porozumení týkajúcom sa podmienenosti osobitnej hospodárskej politiky sa zaviazala k ich realizácii. Súčasná vláda uviedla, že podrobné zloženie úpravy sa bude meniť na základe výsledkov prebiehajúcej komplexnej revízie výdavkov. Do konca októbra 2011 sa parlamentu prostredníctvom predrozpočtovej vyhliadky v rámci podmienenosti programu finančnej pomoci oznámi strednodobý fiškálny plán na obdobie rokov 2012 – 2015, v ktorom sa stanovia celkové opatrenia na strane príjmov a výdavkov na každý rok a ktorý bude plniť ciele stanovené Radou. Ďalšie podrobnosti bude obsahovať rozpočet na rok 2012 predložený na začiatku decembra 2011. Predpokladá sa, že pomer hrubého dlhu k HDP dosiahne v roku 2013 maximum na úrovni tesne pod 120 % a potom bude v dôsledku nižších nákladov bánk, než sa očakávali, na rekapitalizáciu po stresových testoch v marci 2011 o niečo nižší, než prognózy, na základe ktorých boli prijaté odporúčania Rady. Na dynamiku dlhu vplývajú viaceré operácie pod čiarou vrátane kapitálových injekcií do bánk v roku 2011, ktoré majú vplyv na zvýšenie čistého dlhu približne o 6 percentuálnych bodov HDP, za predpokladu udržiavania vyšších hotovostných rezerv a rozdielov medzi vzniknutými a hotovostnými úrokovými platbami[4]. Pokiaľ ide o odporúčanie Rady, aby sa obmedzili riziká úpravy, írske orgány zriadili fiškálnu poradnú radu skladajúcu sa z piatich členov a zákon o fiškálnej zodpovednosti bude predložený do konca roka 2011. Na základe tohto zákona získa fiškálna poradná rada jasný štatutárny mandát a bude nezávislá a zákon bude obsahovať fiškálne pravidlá, ktorých cieľom je zabezpečiť fiškálnu disciplínu v rámci celého cyklu a poskytnúť základ posudzovania vhodnosti oficiálnych cieľov a skutočného vývoja. Čo sa týka odporúčania Rady, aby sa obmedzili riziká dlhodobej udržateľnosti verejných financií, v júni 2011 boli prijaté právne predpisy, na základe ktorých sa vek odchodu do dôchodku zvyšuje na 66 rokov v roku 2014, 67 rokov v roku 2021 a 68 rokov v roku 2028. Okrem toho sa očakáva predloženie balíka reforiem v oblasti dôchodkového systému verejnej služby pre jeho nových účastníkov na schválenie parlamentu do konca septembra 2011. Bude to zahŕňať revíziu zrýchleného odchodu do dôchodku pre niektoré kategórie štátnych zamestnancov a valorizáciu dôchodkov podľa rastu spotrebiteľských cien. Dôchodky budú založené na priemerných zárobkoch počas pracovnej kariéry. Dôchodkový vek nových účastníkov bude závisieť aj od veku odchodu do dôchodku v danom štáte. Závery Z aktuálnych informácií vyplýva, že Írsko prijalo opatrenia predstavujúce primeraný pokrok smerom k náprave nadmerného deficitu v lehote stanovenej Radou. Predovšetkým sa predpokladá, že deficit verejných financií bude v roku 2011 pod úrovňou cieľa 10,6 % HDP, čo je v súlade s odporúčaním Rady. V období po roku 2011 vypracujú írske orgány strednodobý fiškálny plán na obdobie rokov 2012 – 2015 vychádzajúci z výsledkov súčasnej komplexnej revízie výdavkov. Plán bude obsahovať všetky opatrenia na strane príjmov a výdavkov pre každý rok podporujúce vývoj fiškálneho deficitu v súlade s odporúčaniami Rady. Na zvýšenie dôveryhodnosti strednodobých fiškálnych cieľov bude dôležité konkrétne opatrenia podrobne objasniť. Realizáciou opatrení a nápravou nadmerného deficitu by sa malo zabezpečiť, aby sa pomer dlhu začal znižovať na referenčnú úroveň 60 % HDP. Komisia sa vzhľadom na uvedené posúdenie domnieva, že v súčasnosti nie sú v postupe pri nadmernom deficite Írska potrebné ďalšie kroky. Komisia bude naďalej dôsledne monitorovať vývoj v oblasti rozpočtu v Írsku na štvrťročnom základe v súlade so zmluvou a Paktom o stabilite a raste a podmienenosťou uvedenou v programe finančnej pomoci pre Írsko. Porovnanie kľúčových makroekonomických a rozpočtových prognóz [1] Ú. v. EÚ L 30, 4.2.2011, s. 34. [2] Tento postup pri deficite by mal zodpovedať predbežnému stanovisku Eurostatu k účtovným postupom podľa ESA 95 týkajúcim sa úhrady úrokov zo zmeniek splatných v prospech Anglo Irish Bank tak, že revízia tohto stanoviska by viedla k revízii postupu úpravy deficitu. Pozri http://epp.eurostat.ec.europa.eu/portal/page/portal/government_finance_statistics/methodology/advice_member_states. [3] Vo fiškálnych predpovediach uvedených v tomto dokumente nie sú zahrnuté prípadné úspory na základe zlepšení z hľadiska finančnej pomoci EÚ pre Írsko oznámenej po stretnutí hláv štátov a predsedov vlád eurozóny a predstaviteľov inštitúcií EÚ 21. júla 2011 (pozri http://www.consilium.europa.eu/uedocs/cms_data/docs/pressdata/en/ec/123978.pdf). [4] Celkové jednorazové náklady na rekapitalizáciu bánk dosahujúce úroveň 12 % HDP v roku 2011 sa čiastočne financujú z existujúcich írskych zdrojov, v dôsledku čoho je nárast hrubého verejného dlhu nižší.